Rahapoliitiliste otsuste tegemiseks analüüsib Eesti Pank Eesti, euroala ja maailma majandusnäitajaid. Eesti Pangal on jätkuvalt tähtis roll ka rahvusvahelises suhtluses teiste keskpankade ja  organisatsioonidega (nt IMF, reitinguagentuurid). Samuti osaleb Eesti Pank euroala ühises reservihalduses ja arveldussüsteemide arendamises.    Eesti Pank tagab jätkuvalt maksesüsteemide tõrgeteta toimimise, et klientide ülekanded pangast panka toimuksid kiiresti ja sujuvalt. Keskpank aitab tagada finantssüsteemi stabiilsust ning koostab Eesti maksebilanssi. Samuti korraldab Eesti Pank raharinglust ning varustab riiki eurosularaha ehk pangatähtede ja müntidega.